## Pravilnik o uvjetima i postupku stjecanja prava na rad u skraćenom radnom vremenu radi njege djeteta kojem je potrebna pojačana briga i njega

### NN 64/1998 (30.4.1998.), Pravilnik o uvjetima i postupku stjecanja prava na rad u skraćenom radnom vremenu radi njege djeteta kojem je potrebna pojačana briga i njega

# **MINISTARSTVO ZDRAVSTVA**

Na temelju članka 59. stavka 4. Zakona o radu ("Narodne novine", broj
38/95, 54/95 i 65/95) ministar zdravstva donosi

## **PRAVILNIK**

### **O UVJETIMA I POSTUPKU STJECANJA PRAVA NA RAD U SKRAĆENOM RADNOM VREMENU RADI NJEGE DJETETA KOJEM JE POTREBNA POJAČANA BRIGA I NJEGA**

Članak 1.

Ovim se Pravilnikom propisuju uvjeti i postupak za stjecanje prava roditelja
djeteta kojem je potrebna pojačana briga i njega na rad u skraćenom radnom
vremenu.

Članak 2.

Smatra se da je djetetu nakon što navrši jednu godinu života potrebna
pojačana briga i njega iz članka 1. ovoga Pravilnika u slučajevima sljedećih
bolesti, odnosno stanja djeteta:
                                                                                               Šifra
MKB
                                                                                               10.
revizija

 1. tuberkuloza (svi oblici primarne i
     postprimarne tuberkuloze bez
     obzira na lokaciju)                                                         .........A15-A19

 2. sifilis i njegove posljedice                                               .........A65-A69

 3. posljedice akutnog encefalitisa razne
     etiologije                                                                      .........
G04-G05

 4. sve vrste malignih neoplazmi,
     uključujući i leukemiju                                                   .........C00-C97

 5. bronhijalna astma i astimatiformni
     bronhitis                                                                        ..........J40-J47

6. stanja prouzrokovana atireoidizmom i
    hipotireoidizmom, kongenitalne ili
    stečene etiologije                                                           ..........E00-E03

 7. šećerna bolest                                                              ..........E10-E14

 8. kongenitalne hemolitičke anemije                                  ..........D55-D59

 9. policitemija                                                                   ...........
     D75

10. hemofilija                                                                     .........D66-D68

11. slaboumnost svih stupnjeva                                          ..........F70-F79

12. cerebralna dječja paraliza (svi oblici)                            .........G80-G83

13. bolesti motornih neurona i mišićne
      distrofije                                                                      .........G70-G71

14. sljepilo                                                                         ..........
     H54

15. gluhonijemost
 ..........   H91.3

16. kongenitalna i kronična srčana oboljenja                      .........Q20-Q24

17. suženje jednjaka nakon korozije                                  ..........

18. ciroza jetre                                                                  ..........       K74

19. mukoviscidoza                                                             ..........
E84

20. upala bubrega sa edemom i nefrozom

21. kronična upala bubrega                                               .........N00-N12

22. hidronefroza                                                               .........
N13

23. reumatoidni artritis i slična stanja

24. kronični osteomielitis i periostitis                                  ..........       M86

25. urođene i stečene malformacije kostiju
      i mišića                                                                       ......... Q65-Q79

26. distrofija - postignut Kvestov broj,
      odnosno smanjenje već jednom
      postignute težine djeteta za najmanje
      25%                                                                          ............

27. nedozrelost i nerazvijenost                                          ............

28. bolesti uvjetovane poremećajem
      imunomehanizma                                                        ............   D80-D84

29. celijakični sindrom                                                      ............

Iznimno, liječničko povjerenstvo iz stavka 1. članka 5. ovog Pravilnika
može odrediti potrebu pojačane brige i njege djeteta s obzirom na opće
zdravstveno stanje djeteta kod kojeg postoje druge bolesti i stanja koja
nisu određena stavkom 1. ovoga članka.

Članak 3.

Pravo na rad s polovicom punog radnog vremena do tri godine djetetova
života može ostvariti samo jedan od roditelja pod uvjetom da su oba roditelja
u radnom odnosu s punim radnim vremenom, te roditelj koji sam brine i njeguje
dijete iz članka 1. ovoga Pravilnika.

Pravo iz stavka 1. ovoga članka može ostvariti i jedan zaposleni roditelj
pod uvjetom da drugi roditelj koji nije zaposlen nije u mogućnosti zbog
svog psihofizičkog stanja pružiti pojačanu brigu i njegu djetetu.

Iznimno, jedan zaposleni roditelj može ostvariti pravo iz stavka 1.
ovoga članka za vrijeme dok je drugi roditelj koji nije zaposlen na odsluženju
vojnoga roka ili služi u pričuvnom sastavu ili se nalazi u pritvoru ili
na izdržavanju kazne zatvora duže od 30 dana, odnosno ta prava može ostvariti
otac dok je majka na obveznom porodnom dopustu.

Članak 4.

Pravo iz članka 3. ovoga Pravilnika roditelj ne može ostvariti dok koristi
pravo na rad s polovicom punog radnog vremena po drugoj osnovi.

Pravo iz članka 3. ovoga Pravilnika ne može ostvariti roditelj djeteta
kojem je potrebna pojačana briga i njega, odnosno prestaje mu to pravo
za vrijeme dok je dijete stalno ili tjedno smješteno u zdravstvenoj ustanovi
ili ustanovi socijalne skrbi, odnosno ako je dijete smješteno u ustanovu
društvene brige o djeci predškolske dobi u kojoj ima smještaj svakodnevno
duže od osam sati.

Članak 5.

Potrebu pojačane brige i njege djeteta u slučajevima iz članka 2. ovoga
Pravilnika ocjenjuje liječničko povjerenstvo Hrvatskog zavoda za zdravstveno
osiguranje (u daljnjem tekstu: Zavod) na temelju prijedloga izabranog doktora
medicine primarne zdravstvene zaštite.

Liječničko povjerenstvo iz stavka 1. ovoga članka daje i ocjenu psihofizičkog
stanja roditelja koji ne može pružati pojačanu brigu i njegu djetetu u
slučaju iz stavka 2. članka 3. ovoga Pravilnika.

Članak 6.

Ocjena liječničkog povjerenstva o potrebi pojačane brige i njege djeteta
u slučajevima iz stavka 2. članka 2. ovog Pravilnika prije donošenja rješenja
iz članka 7. ovog Pravilnika obvezno podliježe reviziji koju obavlja više
liječničko povjerenstvo Direkcije zavoda.

Članak 7.

Na osnovi ocjene liječničkog povjerenstva iz članka 5. i 6. ovoga Pravilnika
roditelju djeteta izdaje se u nadležnom područnom uredu Zavoda rješenje
u prvostupanjskom upravnom postupku.

Članak 8.

O žalbi protiv rješenja iz članka 7. ovoga Pravilnika rješava Zavod
na temelju ocjene višeg liječničkog povjerenstva Direkcije Zavoda.

Članak 9.

Sastav i način rada liječničkog povjerenstva iz članka 5. ovog Pravilnika
te višeg liječničkog povjerenstva iz članka 6. i 8. ovoga Pravilnika utvrđuju
se općim aktom Zavoda.

Članak 10.

Pravo roditelja na rad sa skraćenim radnim vremenom iz članka 3. ovoga
Pravilnika prestaje kad liječničko povjerenstvo, na temelju prijedloga
izabranog doktora medicine primarne zdravstvene zaštite, odnosno na zahtjev
roditelja ocijeni da djetetu zbog promjena zdravstvenog stanja nije više
potrebna pojačana briga i njega.

Članak 11.

Roditelj je dužan u roku od osam dana prijaviti nadležnom područnom
uredu Zavoda svaku promjenu koja utječe na gubitak prava koje ostvaruje
na temelju ovoga Pravilnika.

Članak 12.

Zavod je dužan opći akt iz članka 9. ovoga Pravilnika donijeti u roku
od mjesec dana od dana stupanja na snagu ovoga Pravilnika.

Članak 13.

Danom stupanja na snagu ovoga Pravilnika prestaje važiti Pravilnik o
kriterijima za utvrđivanje neophodne pojačane majčine njege djeteta do
tri godine života ("Narodne novine" broj 4/81).

Članak 14.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/98-01/0024
Urbroj: 534-02-30-98-0001
Zagreb, 20. travnja 1998.

Ministar
**prof. dr. sc. Andrija Hebrang,** v. r.

Pravilnik, NN 64/1998-779
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)